SONGWE KUTIMIZA NDOTO YA SAMIA JANUARI 2022 KWA KUKAMILISHA SHULE YA WASICHANA.

SONGWE: Mkoa wa Songwe umetangaza mkakati mahususi wa kukusanya kiasi cha shilingi milioni 200 kwa ajili ya kukamilisha ujenzi wa miundombinu ya msingi itakayowezesha kufunguliwa na kupokea wanafunzi kwa shule ya wasichana ya Mkoa inayojengwa katika eneo la Myunga,Wilayani Momba.

Miongoni mwa mikakati hiyo ni pamoja na kila Halmashauri ya Mkoa huo kuchangia kiasi cha shilingi milioni 30.

Azimio hilo lilifikiwa leo kwenye kikao cha maendeleo ya Elimu Mkoa kilichoketi chini ya Katibu Tawala (RAS) Misaile Mussa na kufanyika katika ukumbi wa ofisi ya Mkoa.

"Kwa maazimi haya nataka hadi kufikia Novemba 7 mwaka huu kila Halmashauri iwe imekamilisha mchango wake wa kiasi cha shilingi milioni 30 ili tumlizie hatua ya awali ya ujenzi wa miundombinu ya msingi ili wanafunzi waanze masomo kama ilivyotarajiwa" alifafanua Katibu Tawala Mussa.

 Alingeza kuwa, "Jambo hili limechukua muda sasa ni wakati wa kwenda kulitekeleza ili mjadala ufungwe" alihitimisha Katibu Tawala, Ndg. Missaile.

Shule maalumu ya wasichana inajengwa Kwa nguvu za wadau, Halmashauri pamoja Ofisi ya Mkuu wa Mkoa wa Songwe ilianza kutokana na maono ya Rais wa Jamhuri ya Muungano wa Tanzania, Mhe. Samia Suluhu Hassan aliyotoa kwa Uongozi wa Mkoa wa Songwe kuwa wawe na Shule ya bweni ya wasichana tu wakati alipofanya ziara ya kikazi mwaka 2018 akiwa Makamu wa Rais wa Tanzania.

Afisa Elimu Mkoa wa Songwe, Mwl. Juma Kaponda amesema kwa jinsi Rais Samia alivyoleta fedha za ujenzi wa madarasa 291 kwa Mkoa wa Songwe, Halmashauri haziwezi kushindwa kutoa fedha Milioni 30 ambazo ni sawa na chumba kimoja cha darasa na ofisi tu.

Mkuu wa Wilaya ya Songwe, Mhe. Simon Simalenga amesema ni wakati wa kuamua utekelezaji wa jambo ili kwani asili ya wazo la kuwa na Shule limetoka kwa Rais Samia hivyo ili ni kama agizo na wakati ni sasa.

Mkuu wa Wilaya ya Mbozi, Mhe. Cosmas Nshenye ametoa wito kwa Halmashauri kutoa fedha izo kwa ajili ya ujenzi wa Shule kwa kuwa Rais Samia kwa fedha alizotoa Songwe Halmashauri haziwezi kushindwa kutoa Milioni 30.

Kuanza kwa Shule hii ni kukamilisha ndoto ya Rais wa Jamhuri ya Muungano wa Tanzania, Mhe. Samia Suluhu Hassan ya kutaka wanafunzi wa kike wa Songwe wasome bila bukuza.